ຄະນະຜູ້ແທນການຄ້າອັງກິດ ຢ້ຽມຢາມຈີນ
ນາຍົກລັດຖະມຸນຕີອັງກິດ ພ້ອມດ້ວຍຜູ້ແທນການຄ້າ ກໍາລັງຢ້ຽມຢາມຈີນ ເພື່ອຫາທາງເສີມຂະຫຍາຍການຄ້າ.
ນາຍົກລັດຖະມຸນຕີ David Cameron ແຫ່ງອັງກິດກໍາລັງຢູ່ໃນປະເທດຈີນ ຊຶ່ງຕິດຕາມໄປ ດ້ວຍ ພວກລັດຖະມຸນຕີ 4ທ່ານໃນວົງການລັດຖະບານຂອງທ່ານແລະພວກຜູ້ນໍາທຸລະກິດ ຫລາຍກວ່າ 40 ທ່ານ ໂດຍຕັ້ງຄວາມຫວັງໄວ້ວ່າ ຈະເພີ່ມການຄ້າກັບປະເທດເອເຊຍແຫ່ງ ນີ້ຂຶ້ນ ເປັນສອງເທົ່າໂຕ ພາຍໃນປີ 2015 ນັ້ນ ຄະນະຜູ້ຕາງໜ້າເຫລົ່ານີ້ ຊຶ່ງທໍາການພົບປະຫາລືກັບພວກເຈົ້າໜ້າທີ່ຈີນໃນວັນອັງຄານມື້ນີ້ ແລະວັນພຸດມື້ອື່ນ ກ່ອນຈະເດີນທາງຕໍ່ໄປຍັງເກົາຫລີໃຕ້ ເພື່ອໄປຮ່ວມກອງປະຊຸມສຸດຍອດ ຂອງກຸ່ມ G20 ນັ້ນ ນັບວ່າເປັນຄະນະຜູ້ແທນກຸ່ມໃຫຍ່ທີ່ສຸດຂອງອັງກິດ ທີ່ບໍ່ເຄີຍມີມາກ່ອນ ທີ່ໄດ້ເດີນທາງໄປຍັງຈີນນັ້ນ ທ່ານ Cameron ກ່າວວ່າ ທ່ານຢາກໃຫ້ຍົກຄວາມສໍາພັນລະຫວ່າງສອງປະເທດຂຶ້ນສູ່ ລະດັບໃໝ່ ນາຍົກລັດຖະມຸນຕີອັງກິດເປັນຜູ້ນໍາຈາກຝ່າຍຕາເວັນຕົກຄົນທໍາອິດ ທີ່ໄປຢ້ຽມຢາມກຸງປັກ ກິ່ງ ນັບແຕ່ມີການມອບລາງວັນໂນແບນຂະແໜງສັນຕິພາບໃຫ້ແກ່ທ່ານ Liu Xiaobo ຜູ້ ຄັດຄ້ານລັດຖະບານຈີນ ທີ່ກໍາລັງຖືກຂັງຄຸກຢູ່ໃນເວລານີ້ ທ່ານ Cameron ກ່າວຕື່ມວ່າ ທ່ານຈະທໍາການໂອ້ລົມສົນທະນາເລື້ອງສິດທິມະນຸດກັບພວກເຈົ້າພາບຂອງທ່ານ ແຕ່ຈະດໍາ ເນີນໄປດ້ວຍຄວາມເຄົາລົບນັບຖື ແລະຄວາມເຂົ້າອົກເຂົ້າໃຈຊຶ່ງກັນແລະກັນ ແຕ່ການກະທໍາເຊັ່ນນີ້ອາດຈະບໍ່ເປັນທີ່ພໍໃຈ ແກ່ພວກນັກເຄື່ອນໄຫວດ້ານສິດທິມະນຸດ ທີ່ ໄດ້ພາກັນຮຽກຮ້ອງໃຫ້ທ່ານທໍາການໂອ້ລົມສົນທະນາກັບຈີນ ດ້ວຍທ່າທີທີ່ແຂງແຮງກ່ຽວກັບ ເລື້ອງນີ້